Diari Oficial de la Generalitat Valenciana


Sumari del DOGV 8684, del 25-11-2019 (2019/11235)

RESOLUCIÓ de 20 de novembre de 2019, de la Vicepresidència i Conselleria d'Igualtat i Polítiques Inclusives, per la qual es crea en la Comunitat Valenciana el cens de persones cuidadores en l'entorn familiar, per a la concreció de necessitats d'accés a un procediment de reconeixement de la competència professional adquirida per l'experiència en cures no professionals i es convoca per a la seua inscripció.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8684

Data del DOGV
:   25-11-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/11323


Data del document
:   20-11-2019

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 20 de novembre de 2019, de la Vicepresidència i Conselleria d'Igualtat i Polítiques Inclusives, per la qual es crea en la Comunitat Valenciana el cens de persones cuidadores en l'entorn familiar, per a la concreció de necessitats d'accés a un procediment de reconeixement de la competència professional adquirida per l'experiència en cures no professionals i es convoca per a la seua inscripció. [2019/11542]  
  
  
El procediment d'avaluació i acreditació de les competències professionals és un dels instruments i accions del sistema nacional de qualificacions i formació professional, tal com estableix l'article 4, apartat 1, lletra b, de la Llei orgànica 5/2002, de 19 de juny, de les qualificacions i de la formació professional.  
Mitjançant el Reial decret 1224/2009, de 17 de juliol, de reconeixement de les competències professionals adquirides per experiència laboral, s'estableix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, i també els efectes d'aqueixa avaluació i acreditació de competències.  
  
La Llei 39/2006, de 14 de desembre, de promoció de l'autonomia personal i atenció a les persones en situació de dependència, regula la formació i qualificació tant de professionals com de les persones cuidadores en l'entorn familiar, determinant:  
- Que s'atendrà la formació bàsica i permanent dels professionals i persones cuidadores que atenguen les persones en situació de dependència, determinant les qualificacions professionals idònies per a l'exercici de les funcions que es corresponguen.  
- Que els poders públics promouran els programes i les accions formatives que siguen necessaris per a la implantació dels serveis que estableix la llei.  
- Que amb l'objectiu de garantir la qualitat del sistema, es fomentarà la col·laboració entre les diferents administracions públiques competents en matèria educativa, sanitària, laboral i d'assumptes socials, i també d'aquestes amb les universitats, societats científiques i organitzacions professionals i sindicals, patronals i del tercer sector.  
D'altra banda, en la Comunitat Valenciana el Decret 62/2017, de 19 de maig, del Consell, pel qual s'estableix el procediment per a reconéixer el grau de dependència a les persones i l'accés al sistema públic de serveis i prestacions econòmiques, en el seu article 32 regula la prestació econòmica per a cures en l'entorn familiar, i es determina la seua definició, finalitat i requisits de les persones cuidadores en l'entorn familiar en la Comunitat Valenciana, establint el dret i l'obligació de les persones esmentades a participar en programes de formació.  
  
Finalment, per mitjà de la Resolució d'11 de desembre de 2017, de la Secretaria d'Estat de Serveis Socials i Igualtat, per la qual es publica l'Acord del Consell Territorial de Serveis Socials i del Sistema per a l'Autonomia i Atenció a la Dependència, es modifica parcialment l'Acord de 27 de novembre de 2008, sobre criteris comuns d'acreditació per a garantir la qualitat dels centres i serveis del Sistema per a l'Autonomia i Atenció a la Dependència, es ratifiquen les qualificacions professionals que han de reunir determinades categories professionals que presten els seus serveis en centres, institucions i serveis del Sistema per a l'Autonomia i Atenció a la Dependència i que es van determinar en l'esmentat Acord de 27 de novembre de 2008.  
D'acord amb tot el que s'ha exposat, des de la Vicepresidència i Conselleria d'Igualtat i Polítiques Inclusives es valora necessari realitzar un reconeixement públic de la figura de la persona cuidadora en l'entorn familiar com a agent important en la disposició de cures a les persones dependents en els seus domicilis, destacant que per factors culturals, socials i laborals continua existint la tendència de ser les dones, majoritàriament les que assumeixen el rol de cuidadores principals de les persones dependents.  
I, en conseqüència, es va signar l'Acord de data 28 de gener de 2019 pel qual la Vicepresidència i Conselleria d'Igualtat i Polítiques Inclusives, en coordinació amb les conselleries d'Educació, Cultura i Esport i d'Economia Sostenible, Sectors Productius, Comerç i Treball (LABORA) impulsaran un pla d'actuació dirigit a les persones cuidadores en l'entorn familiar que desitgen integrar-se laboralment en el sector professionalitzat d'atenció a persones dependents i no disposen d'una qualificació professional específica en aquest sector.  
L'objectiu de l'esmentat acord és oferir a aquelles persones cuidadores en l'entorn familiar que així ho desitgen i ho sol·liciten, i que complisquen els requisits per a accedir als procediments de reconeixement de la competència professional adquirida per experiència laboral, la possibilitat d'obtindre la qualificació professional d'Atenció Sociosanitària a Persones en el Domicili o d'Atenció Sociosanitària a Persones Dependents en Institucions Socials, a través de reconeixement de la seua competència professional adquirida per la seua experiència com a cuidadores i per la seua formació no formal, facilitant-los posteriorment la formació necessària en el cas que la necessiten per a obtindre aquestes qualificacions professionals.  
Per tot això, com a primer pas per a aconseguir l'objectiu de l'acord i en virtut de les competències atorgades pel Decret 105/2019, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc:  
  
Primer. Objecte  
Aquesta resolució té per objecte crear el cens en el sector de persones cuidadores en l'entorn familiar en la Comunitat Valenciana i convocar els interessats i les interessades a inscriure-s'hi, per a concretar les necessitats i planificar la resposta oportuna, de reconeixement de la competència professional adquirida per experiència laboral i de formació posterior, que fora necessària per a adquirir la qualificació professional d'Atenció Sociosanitària a Persones en el Domicili o d'Atenció Sociosanitària a Persones Dependents en Institucions Socials.  
  
Segon. Població a la qual va dirigit  
En l'esmentat cens es pretén recollir quines persones cuidadores en l'entorn familiar de la Comunitat Valenciana, que complint els requisits necessaris per a accedir, estan interessades a participar en els procediments de reconeixement de la competència professional adquirida per experiència laboral i en la formació posterior que fora necessària per a adquirir la qualificació professional d'Atenció Sociosanitària a Persones en el Domicili o d'Atenció Sociosanitària a Persones Dependents en Institucions Socials, que els permetrà obtindre el certificat de professionalitat corresponent a aquestes i que permet l'exercici professional com a persona cuidadora o gericultora en centres d'atenció a persones dependents, com a auxiliar d'ajuda a domicili o, si escau, com a assistent/a personal de persones dependents en les modalitats que corresponguen.  
  
  
Tercer. Termini per a la inscripció en el cens  
El termini d'inscripció en el cens s'iniciarà des de l'endemà de la publicació d'aquesta convocatòria en el Diari Oficial de la Generalitat Valenciana.  
  
Quart. Efectes de la inscripció en el cens  
La inscripció en el cens convocat per aquesta resolució es considera condició necessària per a poder participar en els procediments de reconeixement de la competència professional adquirida per experiència laboral específics per a persones cuidadores en l'entorn familiar de la Comunitat Valenciana i els posteriors plans formatius que se'n deriven.  
  
  
Cinqué. Requisits per a la participació  
Per a participar en els procediments de reconeixement de la competència professional adquirida per experiència laboral, de qualificacions professionals de nivell 2, cal ser major de 18 anys i acreditar, en relació amb les unitats de competència convocades, un mínim de 3 anys i 2.000 hores d'experiència laboral, en els 10 anys anteriors a la convocatòria. Atés que els futurs candidats no disposen de vida laboral ni contractes de treball i el Reial decret 1224/2009, de 17 de juliol, preveu que en aqueix cas poden presentar qualsevol prova admesa en dret que acredite la seua experiència relacionada amb les qualificacions convocades, la Vicepresidència i Conselleria d'Igualtat i Polítiques Inclusives facilitarà a la Conselleria d'Educació, Cultura i Esport la informació necessària respecte a les persones censades en relació amb l'acreditació de la seua condició de persones cuidadores en l'entorn familiar i el temps de dedicació, perquè puga prendre la decisió finalment de participar o no en els procediments.  
  
Sisé. Inscripció en el cens  
Els qui desitgen que inscriure's en el cens hauran d'emplenar una sol·licitud d'inscripció en el cens de persones cuidadores en l'entorn familiar. La Vicepresidència i Conselleria d'Igualtat i Polítiques Inclusives, per a facilitar l'accés d'aquesta inscripció a les persones cuidadores que puguen reunir els requisits establits en aquest procediment, facilitarà informació per a la sol·licitud d'inscripció en el cens de persones cuidadores en l'entorn familiar (Guia PROP - Tràmits i serveis), i també en la pàgina web: http://www.inclusio.gva.es/va/web/dependencia).  
  
Una vegada emplenada la sol·licitud, aquesta es dirigirà a la Direcció General d'Atenció Primària i Autonomia Personal de la Vicepresidència i Conselleria d'Igualtat i Polítiques Inclusives.  
  
Seté. Entrada en vigor i recursos  
La resolució produirà efectes des de l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, les persones interessades poden interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Així mateix, poden interposar potestativament un recurs de reposició, previ al recurs contenciós administratiu, davant de l'òrgan que ha dictat l'acte, en el termini d'un mes a comptar des de l'endemà de la notificació, segons es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o qualsevol altre recurs que consideren convenient per a la defensa dels seus interessos.  
  
  
València, 20 de novembre de 2019.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.